OBH 7049/1996.
Az állampolgári jogok országgyűlési biztosa általános helyettesének jelentése
Ügyintéző: dr. Kiss Anikó

Az eljárás megindulása:

Panaszos az állampolgári jogok országgyűlési biztosához intézett beadványában a kártérítési járadék és az öregségi nyugdíj együttes folyósítását sérelmezte, ugyanis a két ellátás együttes összege alapján nem jogosult a Nemzeti Üdültetési Iroda által biztosított kedvezmények igénybevételére, annak ellenére, hogy a kártérítési járadékot pont olyan egészségkárosodás után kapja, ami alapján még inkább rászorul a kedvezményes üdültetésre. 

Megállapított tényállás:

Panaszos Queditin gyógyszerkészítményt szedett orvosi rendelvényre. A gyógyszerkészítmény nem várt mellékhatásaként azoknál, akik hosszabb időn át szedték szürke hályog alakult ki mindkét szemen. Miután a nem várt mellékhatást észlelték a gyógyszerkészítményt kivonták a forgalomból. Több károsult pert indított a gyártó ellen. Az ügyet végül peren kívül rendezték. A peren kívüli rendezés a Társadalombiztosítási Főigazgatóságon keresztül történt. A kárigények elbírálására a Főigazgatóság elnökének vezetésével a főigazgatóság tagjaiból, orvossszakértőkből, és polgári jogi szakértőkből bizottság jött létre. A bizottság vizsgálata eredményeképpen megállapodás jött létre panaszos kártalanítására. A megállapodás arról szólt, hogy panaszos részére kártérítési járadékot fizetnek. Panaszos 1992. szeptembere óta öregségi nyugdíjas. Panaszos részére a kártérítési járadékot 1992. szeptember óta a nyugellátással együtt folyósítják.

Alkalmazott jogszabályok:

1. A Magyar Köztársaság Alkotmánya:

	70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
	(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

2. Az állampolgári jogok országgyűlési biztosáról szóló 1993. évi LIX. tv.:

	16. § (1) Az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőségeket kimerítette, illetve jogorvoslati lehetőség nincs a számára biztosítva.

3. A panasz keletkezésekor hatályban lévő, a társadalombiztosításról szóló 1975. évi II. tv:

	65/A. § Ha az özvegyi nyugdíjra, baleseti özvegyi nyugdíjra jogosultat öregségi, rokkantsági nyugdíj, vagy baleseti nyugellátás is megilleti, e két ellátás külön jogszabályban meghatározott határösszegig együttesen folyósítható. A határösszeg szempontjából figyelmen kívül kell hagyni a sajátjogú nyugdíj megállapítását követően elszenvedett üzemi baleset alapján folyósított járadékrészt, az ösztönző nyugdíjpótlékot, továbbá azokat az összegeket, amelyek folyósítását külön jogszabály – ide nem értve a nyugdíjak emelésére, kiegészítésére vonatkozó korábbi külön jogszabályokat – a határösszegen felül is lehetővé teszi.

A vizsgálat megállapításai:

	A panasz keletkezésekor hatályos vonatkozó jogszabályi rendelkezések csak a társadalombiztosítási ellátások (pl: öregségi nyugdíj és özvegyi nyugdíj együttes folyósítása) együttes folyósításával kapcsolatban tartalmaznak előírásokat. Tekintettel arra, hogy a tényállásban megjelölt kártérítési járadék nem társadalombiztosítási ellátás, annak a nyugdíjjal való együttes folyósítására, ugyanúgy mint panaszos kárigényének elbírálására megbízás, illetve kijelölés alapján került sor. A nyugellátás és a kártérítési járadék együttes folyósításának azonban a Nemzeti Üdültetési Iroda által biztosított kedvezményes üdültetés iránti kérelem elbírálása tekintetében nincs jelentősége, mivel a kedvezményre való jogosultság és a kedvezmény mértéke a kérelmező jövedelmének nagyságától függ. A kártérítési járadék pedig az üdültetési kedvezmény elbírálása szempontjából éppúgy jövedelemnek számít mint a nyugdíj, akár azzal együtt folyósítják, akár nem. Amennyiben azonban panaszos ezt szükségesnek tartja, kérelmére a Nyugdíjbiztosítási Főigazgatóság az együttesen folyósított nyugdíj és kártérítési járadék összegéről külön igazolást állít ki.
	A Nemzeti Üdültetési Iroda 1998. januárjától hatályos üzletszabályzata az inaktív  rétegek számára rászorultság szerint biztosít adómentes támogatást. Ez 35.000.-Ft-ig terjedő jövedelem esetén 8.000. -Ft/fő/év, 40.000. -Ft-ig terjedő nettó jövedelem esetén 7.000. - Ft/fő/év.
	A fentiekben leírtak alapján az ügyben nem állapítottam meg alkotmányos visszásságot, a nyugellátás és a kártérítési járadék együttes folyósítása nem alkotmányellenes.

Budapest, 1998. április 15.

Dr. Polt Péter